ΚΑΝΟΝΙΣΜΟΣ (ΕΟΚ) αριθ. 2556/70 ΤΟΥ ΣΥΜΒΟΥΛΙΟΥ της 15ης Δεκεμβρίου 1970 περί τροποποιήσεως του κανονισμού αριθ. 142/67/ΕΟΚ "περί του προκαθορισμού της επιστροφής για τους ελαιούχους σπόρους"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό αριθ. 2554/70/ΕΟΚ(2), και ιδίως το άρθρο 28 παράγραφος 2,

τον κανονισμό αριθ. 162/66/ΕΟΚ του Συμβουλίου της 27ης Οκτωβρίου 1966 περί των συναλλαγών λιπαρών ουσιών μεταξύ της Κοινότητος και της Ελλάδος(3), και ιδίως το άρθρο 8,

την πρόταση της Επιτροπής,

Εκτιμώντας:

ότι το άρθρο 4 του κανονισμού αριθ. 142/67/ΕΟΚ του Συμβουλίου της 21ης Ιουνίου 1967 περί των επιστροφών κατά την εξαγωγή κραμβοσπόρων, γογγυλοσπόρων και ηλιανθοσπόρων(4), όπως τροποποιήθηκε τελευταία από τον κανονισμό αριθ. 845/68/ΕΟΚ(5), προβλέπει τη δυνατότητα εκ των προτέρων καθορισμού της επιστροφής κατά την εξαγωγή των σπόρων- ότι για λόγους καλής διαχειρίσεως πρέπει να καθιερωθούν πιστοποιητικά προκαθορισμού συνοδευόμενα από την παροχή ασφαλείας που εξασφαλίζει την υποχρέωση εξαγωγής κατά τη διάρκεια ισχύος του πιστοποιητικού- ότι για τον ίδιο λόγο είναι αναγκαίο οι εξαγωγές που τυγχάνουν προκαθορισμού να πραγματοποιούνται κατά τη διάρκεια της περιόδου ισχύος του πιστοποιητικού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παράγραφοι 2 και 3 του άρθρου 4 του κανονισμού αριθ. 142/67/ΕΟΚ αντικαθίστανται από την ακόλουθη παράγραφο 2:

"2. Εν τούτοις, η επιστροφή που εφαρμόζεται την ημέρα της καταθέσεως της αιτήσεως για το πιστοποιητικό προκαθορισμού που αναφέρεται στο άρθρο 4α, προσαρμοσμένη, συναρτήσει της ενδεικτικής τιμής που ισχύει κατά τη στιγμή της εξαγωγής, εφαρμόζεται, κατόπιν αιτήσεως του ενδιαφερομένου η οποία υποβάλλεται κατά τη στιγμή της αιτήσεως για το πιστοποιητικό, σε εξαγωγή που πραγματοποιείται κατά τη διάρκεια ισχύος του πιστοποιητικού."

Άρθρο 2

Το επόμενο άρθρο 4α προστίθεται στον κανονισμό αριθ. 142/67/ΕΟΚ:

"Άρθρο 4α

1. Κάθε εξαγωγή από την Κοινότητα προϊόντων τα οποία τυγχάνουν εκ των προτέρων καθορισμού της επιστροφής, που προβλέπεται στο άρθρο 4 παράγραφος 2, υπόκειται στην προσκόμιση πιστοποιητικού προκαθορισμού, που χορηγείται από τα Κράτη Μέλη σε κάθε ενδιαφερόμενο ο οποίος υποβάλλει σχετική αίτηση, ανεξαρτήτως του τόπου εγκαταστάσεώς του στην Κοινότητα.

Το πιστοποιητικό ισχύει σε όλη την Κοινότητα.

2. Η έκδοση του πιστοποιητικού προκαθορισμού εξαρτάται από την παροχή ασφαλείας που εγγυάται την υποχρέωση εξαγωγής κατά τη διάρκεια ισχύος του πιστοποιητικού, και η οποία καταπίπτει ολικώς ή μερικώς αν αυτή δεν πραγματοποιηθεί εντός της προθεσμίας αυτής ή πραγματοποιηθεί μόνο μερικώς."

Άρθρο 3

Ο παρών κανονισμός αρχίζει να ισχύει την 1η Ιανουαρίου 1971.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 15 Δεκεμβρίου 1970.

Για την Επιτροπή

Ο Πρόεδρος

J. ERTL

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 275 της 19.12.1970, σ. 5.

(3) ΕΕ αριθ. 197 της 29.10.1966, σ. 3393/66.

(4) ΕΕ αριθ. 125 της 26.6.1967, σ. 2461/67.

(5) ΕΕ αριθ. Ν 152 της 1.7.1968, σ. 6.